Урыстәылатәи ар Аԥсны рыҟазаара арӷәӷәара храс иалоу атәы далацәажәеит аексперт
Афедерациатә хеилак Атәылахьчараз аилак ахада Виктор Бондарев уаанӡа иазгәеиҭахьан, Урыстәыла аганахь ала Вашингтон имҩаԥнаго аполитика аҳәаанырцә, ОДКБ атәылақәа, Приднестровие, Аԥсны, Аахыҵ Уаԥстәыла арратә базақәа рырҭбаарала аҭак ҟаҵатәуп ҳәа.
АҞӘА, рашәара 1 - Sputnik. Урыстәылатәи ар Аԥсны арҭбаара хәарҭароуп ҳәа арадио Sputnik иазеиҭеиҳәеит аԥснытәи аексперт Гарри Кәпалба.
"Аԥсны Урыстәыла аруаа рыҟазаара иарбанзаалак уадаҩрак аҵаны избом. Аԥсни Ҭырқәтәылеи еивоуп уҳәар ауеит. Ҭырқәтәыла НАТО иалоу тәылоуп. Ҳҿаԥхьаҵәҟьа НАТО ахысырҭатә дәқәа гылоуп, уаҟа ҳаамҭазтәи арратә техникала иҭәуп. Урыстәыла арратә еилазаара ырҭбаауа, зегь раԥхьа азхьаԥшра аҭахуп аҳауаҽацәыхьчаратә мчқәа. Ибзианы иаабарҭоуп иахьа Украина имҩаԥысуа аибашьра уаанӡатәиқәа ишреиԥшым. Украинантәи аԥырҩы дызҭам ахархәагақәа Москва инаӡозар, иҳәатәузеи? Аԥсни НАТО атәылеи ирыбжьоу 200 километра роуп. Абри азы ахәыцра аҭахуп", - иҳәеит Кәпалба.
Иара игәаанагарала, НАТО амаҟеиԥш Урыстәыла аҽакәнаршеит, ус анакәха арратә базақәагьы ырҭбаатәуп. Уаанӡа арратә еилазаара арҭбаара аҭахымызҭгьы, иахьазы ихымԥадатәиуп.
“Иахьа, арратә операциа ҷыда анымҩаԥысуа аамҭазы, мраҭашәара зегьы Украина бџьарла ианеибырҭо, Қырҭтәылеи Молдавиеи рахь аҩбатәи афронт аашәыртыроуп ҳәа адҵа аныҟарҵо, даара ишәатәуп-икапантәуп аҭагылазаашьа", - иҳәеит иара.
Аексперт агәра игоит адунеи аҿы амчхара змоу атәылақәа шеилаҳаз, аха уи аҟны аҽышьақәырӷәӷәараз иааукәыршан аҩызцәеи адгылаҩцәеи умазароуп, иара убас, урҭ атәылақәа рыҟны иӷәӷәоу арратә базақәагь.
Афедерациатә хеилак Атәылахьчараз аилак ахада Виктор Бондариов уаанӡа иазгәеиҭахьан Вашингтон Урыстәыла аганахь ала имҩаԥнаго аполитика аҳәаанырцә, ОДКБ атәылақәа, Приднестровие, Аԥсны, Аахыҵ Уаԥстәыла арратә базақәа рырҭбаарала аҭак ҟаҵатәуп ҳәа.